บล.บลจ.อุ้มพนักงาน
ที่พัก-เงินช่วยเหลือ-กู้ไร้ดอกวอนเว้นภาษีไม่นับเป็นรายได้
31 ต.ค. 2554

ที่พัก-เงินช่วยเหลือ-กู้ไร้ดอกวอนเว้นภาษีไม่นับเป็นรายได้
โบรกเกอร์บลจ. เพิ่มสวัสดิการช่วยเหลือพนักงาน บรรเทาทุกข์ช่วงน้ำท่วม หลังน้ำลด
นายพิเชษฐ สิทธิอำนวย กรรมการผู้อำนวยการ บริษัทหลักทรัพย์ (บล.) บัวหลวง (BLS) กล่าวว่า บริษัทจัดหาที่พักให้กับพนักงานที่ประสบปัญหาน้ำท่วม โดยจัดให้พักที่โรงแรมมณเฑียร สุรวงศ์ และโรงแรมตะวันนา เป็นเวลา 14 วัน ซึ่งขณะนี้มีพนักงานเข้าพักแล้วประมาณ 40 คน หลังจากนั้นให้พนักงานจัดหาที่พักเอง 1 เดือน โดยจ่ายให้รายละ 1 หมื่นบาท
“เมื่อทุกอย่างสงบเรียบร้อย หากต้องซ่อมรถและบ้าน บริษัทจะจ่ายให้รายละ 2 หมื่นบาท หลังจากนั้นยังมีเงินกู้ปลอดดอกเบี้ย สูงสุด 1.5 แสนบาท หรือขึ้นอยู่กับฐานเงินเดือนแต่ละคน” นายพิเชษฐ กล่าว
นายกวี ชูกิจเกษม ผู้ช่วยกรรมการผู้จัดการ บล.กสิกรไทย เปิดเผยว่า บริษัทให้ความช่วยเหลือพนักงาน ทางธนาคารก็ให้พนักงานเบิกเงินล่วงหน้า 1 เดือน และมีเบี้ยเลี้ยง รวมทั้งให้ค่าที่พักกับพนักงานที่จะต้องมาเช่าโรงแรมหรือที่พักอยู่ โดยพนักงานแต่ละคนจะเบิกได้ตามระดับหน้าที่รับผิดชอบ
นอกจากนี้ บริษัทได้เตรียมแผนพร้อมในการทำงานเพื่อรับมือกับปัญหาอุทกภัยครั้งใหญ่ที่เกิดขึ้น ซึ่งแผนสำรองของบริษัทได้จัดทำขึ้นในช่วง 2 ปีที่ผ่านมา ประเทศมีปัญหาทางการเมืองและเชื่อว่าพนักงานของบริษัทหลายๆ คน ไม่น่าจะสามารถเดินทางมาทำงานได้ที่บริษัท
“แผนสำรองของ บล.กสิกรไทย เราให้พนักงานทำงานที่บ้านและทุกคนมีระบบในการทำงานพร้อมและผู้บริหารสามารถเข้าถึงระบบของพนักงานได้ทั้งหมด ดังนั้น จึงเชื่อว่าในการให้บริการของลูกค้าจะไม่มีปัญหาทุกอย่างสามารถดำเนินการได้ตามปกติ” นายกวี กล่าว
อย่างไรก็ตาม ในกรณีเลวร้ายมีการตัดน้ำตัดไฟฟ้าเกิดขึ้นบริษัทก็มีศูนย์สำรองที่ จ.ชลบุรี แต่คิดว่ากว่าจะถึงขั้นนั้นพนักงานระดับผู้บริหารก็จะต้องมาทำงานที่ออฟฟิศใหญ่ก่อนซึ่งทุกอย่างได้จัดวางกันไว้หมดแล้ว
ด้าน นายประสิทธิ์ ศรีสุวรรณ ประธานเจ้าหน้าที่บริหาร บล.คันทรี่ กรุ๊ป (CGS) กล่าวว่า บริษัทให้ความสำคัญบุคลากรซึ่งเป็นส่วนสำคัญ ช่วงที่พนักงานประสบความเดือดร้อนน้ำท่วม ก็มีสวัสดิการทั้งการจัดหาที่พักและเงินช่วยเหลือ และเงินกู้ โดยพิจารณาเป็นรายบุคคลและรายกรณี
“สาขาบริษัทที่ อ.หาดใหญ่ จ.สงขลา และนครราชสีมา เคยเจอปัญหาน้ำท่วมบริษัทก็ช่วยเหลือ ถือเป็นสวัสดิการ ครั้งนี้ก็เช่นกัน ถือเป็นนโยบายของบริษัท ทั้งการจัดหาที่พักชั่วคราว เงินช่วยเหลือ และน่าจะมีเงินกู้ โดยอยู่ระหว่างขออนุมัติจากคณะกรรมการอยู่” นายประสิทธิ์ กล่าว 
บริษัท ทรีนีตี้ วัฒนา (TNITY) บริษัทให้ความช่วยเหลือพนักงานคนละ 5,000 บาท เพื่อเตรียมการรับมือน้ำท่วม และหากบ้านถูกน้ำท่วมสามารถเบิกได้เพิ่มเติมอีกกรณีละ 5,000 บาท นอกจากนี้ บริษัทได้จ่ายเงินเดือนก่อนกำหนดและเตรียมเงินกู้ฉุกเฉินไว้ให้กับพนักงานเพื่อบรรเทาความเดือดร้อนเบื้องต้น 
สำหรับพนักงานที่จำเป็นต้องเข้ามาทำงานที่บริษัทจะอำนวยความสะดวกด้านที่พักให้ และหากสถานการณ์รุนแรงมากขึ้นก็จะให้พนักงานบางส่วนทำงานจากที่บ้านได้
บล.เอเซีย พลัส (ASP) ได้เตรียมหาที่พักให้กับพนักงานที่จำเป็นต้องเข้ามาทำงานทุกคน ซึ่งจะเน้นที่พักในเขตพื้นที่ใกล้เคียงกับสำนักงานใหญ่เพื่อความสะดวกในการเดินทาง นอกจากนี้บริษัทยังให้ความช่วยเหลือพนักงานที่บ้านถูกน้ำท่วมกรณีละ 5,000 บาท 
แหล่งข่าวจากโบรกเกอร์ กล่าวว่า อยากให้กรมสรรพากรยกเว้นการจัดเก็บภาษีในส่วนของเงินช่วยเหลือพนักงาน เพราะส่วนใหญ่เป็นเงินที่นำไปฟื้นฟูความเสียหายจากน้ำท่วมและมีค่าใช้จ่ายเกิดขึ้นจริง ดังนั้น จึงไม่ควรให้นำเงินดังกล่าวมาคำนวณภาษีเงินได้บุคคลธรรมดา
นางวรวรรณ ธาราภูมิ ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) บัวหลวง กล่าวว่า บริษัทจัดหาที่พักให้กับพนักงานและครอบครัว 1 เดือน โดยเลือกที่พักที่สะดวก ขณะที่พนักงานด้านบัญชีกองทุนที่ต้องดูแลการปิดมูลค่าหน่วยลงทุน (NAV) บริษัทจะจัดหาที่พักที่ใกล้บริษัทมากที่สุด
นายพัชร สมะลาภา กรรมการผู้จัดการ บลจ.กสิกรไทย กล่าวว่า พนักงานที่ได้รับผลกระทบจากน้ำท่วม ในเบื้องต้นบริษัทจะจัดหาโรงแรมที่พักและความช่วยเหลืออื่นตามความเหมาะสม ซึ่งเป็นไปตามนโยบายของธนาคารกสิกรไทย